กรมการขนส่งทางบกแจงการเพิ่มโทษผู้ไม่มีใบขับขี่ เป็นร่างกฎหมายที่เกิดจากควบรวมกฎหมายควบคุมดูแลยานพาหนะ 2 ฉบับ เพื่อคัดกรองผู้ขับขี่ที่มีคุณภาพ และลดอุบัติเหตุทางถนน
กรมการขนส่งทางบกแจงการเพิ่มโทษผู้ไม่มีใบขับขี่ เป็นร่างกฎหมายที่เกิดจากควบรวมกฎหมายควบคุมดูแลยานพาหนะ 2 ฉบับ เพื่อคัดกรองผู้ขับขี่ที่มีคุณภาพ และลดอุบัติเหตุทางถนน ขณะที่ สำนักงานตำรวจแห่งชาติ ยืนยัน หากมีตำรวจฉวยโอกาสเรียกรับผลประโยชน์ จะถูกดำเนินคดีทุกราย

นายกมล บูรณพงศ์ รองอธิบดีกรมการขนส่งทางบก ระบุว่า การปรับแก้กฎหมายเกี่ยวกับการควบคุมดูแลยานพาหนะทั่วประเทศ เป็นควบรวมกฎหมาย 2 ฉบับ ให้เป็นฉบับเดียวกัน คือ พระราชบัญญัติการขนส่งทางบก พ.ศ.2522 และพระราชบัญญัติรถยนต์ พ.ศ.2522 ที่ล้าสมัย ซึ่งกฎหมายที่มีการปรับปรุงใหม่ มีเป้าหมายสำคัญในการคัดกรอง ผู้ขับขี่ให้มีคุณภาพมากขึ้น ด้วยการทำให้ใบอนุญาตขับขี่ออกยาก แต่ยึดง่าย พร้อมทำให้ผู้ขับขี่ตระหนักว่า การมีใบขับขี่เป็นเรื่องสำคัญ เพื่อลดอุบัติเหตุทางถนน หนึ่งในนั้น คือ การเพิ่มอัตราโทษผู้ขับขี่ที่ไม่มีใบอนุญาต และผู้ขับขี่ที่ไม่พกพาใบขับขี่ โดยยืนยันว่า แต่เดิมโทษที่ระบุไว้ในพระราชบัญญัติการขนส่งทางบกฯ ที่บังคับใช้กับรถขนส่งขนาดใหญ่ มีโทษสูงอยู่แล้ว โดยเฉพาะ ผู้ขับขี่ที่ไม่มีใบอนุญาต เดิมจำคุกไม่เกิน 2 ปี ปรับไม่เกิน 40,000 บาท ขณะที่ พระราชบัญญัติรถยนต์ ที่บังคับใช้กับรถยนต์ส่วนบุคคลและรถจักรยานยนต์ จะมีโทษน้อยกว่า ซึ่งเมื่อมีควบรวมกฎหมาย จึงต้องมีการกำหนดอัตราโทษใหม่ให้มีความเหมาะสม ซึ่งเมื่อโทษสูงขึ้น จำคุกเกินกว่า 1 เดือนขึ้นไป ตำรวจไม่มีอำนาจปรับ แต่จะทำสำนวนส่งฟ้องศาล เพื่อพิจารณาตัดสินโทษทันที แต่ขณะนี้ ยังเป็นร่างกฎหมาย และอยู่ระหว่างการพิจารณาจาก สนช. ซึ่งกรมการขนส่งทางบก ยังเปิดรับฟังความคิดเห็นจากประชาชน เพื่อเสนอเพิ่มเติม

ด้านพลตำรวจตรี เอกรักษ์ ลิ้มสังกาศ ผู้บังคับการตำรวจสันติบาล 3 ในฐานะคณะทำงานแก้ไขปัญหาจราจร สำนักงานตำรวจแห่งชาติ กล่าวถึงการทำหน้าที่ของเจ้าพนักงานจราจร โดยยืนยันว่า หากพบตำรวจฉวยโอกาสนี้เรียกรับผลประโยชน์ ปฏิบัติหน้าที่โดยมิชอบ จะถูกดำเนินคดีทั้งทางอาญาและวินัย ยืนยันไม่มีการช่วยเหลือกันอย่างแน่นอน ขณะที่ ผู้บัญชาการตำรวจแห่งชาติ ได้สั่งการให้สร้างการรับรู้ให้กับประชาชนระหว่างการปรับปรุงกฎหมายใหม่ ขณะเดียวกัน สำนักงานตำรวจแห่งชาติ ได้ออกคำสั่งให้ตำรวจจราจร สามารถสวมใส่หน้ากากป้องกันฝุ่นระหว่างปฏิบัติงานได้ แต่เวลาแสดงตนกับประชาชน ต้องเปิดเผยใบหน้าชัดเจน หากประชาชนพบเห็นการแสดงตัวไม่ชัดเจน สามารถแจ้งสำนักงานตำรวจแห่งชาติ เพื่อให้ดำเนินการทางวินัยได้ทันที